Месяца ноемвриа в 6-й день

Священномученика Никиты, епископа Орехово-Зуевскаго 

Тропарь, глас 5:

Отче священномучениче Никито,/ ты во благочестии добле подвизался еси/ и, яко странен и пришелец на земли пожив,/ постом и молитвою украсился еси,/ темже и Господь тя прослави/ и мученический венец дарова./ Моли Человеколюбца Бога/ в вере истинней нам утвердитися/ и спастися душам нашим. 
Кондак, глас 4:

Днесь радостно ликует град Орехово-Зуево,/ прославляя святителя своего,/ священномученика Никиту,/ той бо, нищету Христову возлюбив,/ правило веры и образ милосердия яви./ Ныне же Престолу Божию предстоит/ и молится о душах наших.

Молитва

О, преславный священномучениче, святителю отче наш Никито, града Орехова-Зуева первый епископе! Ты во время гонения безбожнаго от сокровищницы души твоея спасительное исповедание Православныя веры изнесл еси и, яко пастырь добрый, душу свою за овцы полагая, любве и милосердия преисполнен был еси и, сам в нищете пребывая, многим благотворил еси. 
Услыши нас, грешных, молящихся тебе и к твоему предстательству усердно притекающих, и помози нам веру Православную до конца жития нашего соблюсти, любовь нелицемерную к Богу имети, заповеди Господни неленностно исполняти, чистоту и целомудрие хранити, обидящих прощати и ближних преискренне любити. 
О, угодниче Божий! Ты во дни земнаго жития многими испытании искушен быв, можеши ныне и искушаемым помощник быти. Сего ради просим тя: воззови ко Творцу всяческих, да дарует малодушным – укрепление, заблудшим – исправление, согрешившим – дух сокрушения, бедствующим – благовременную помощь, и всем нам – ревность ко исправлению греховнаго жития нашего.

О, мучениче добропобедный! Не посрами нас, к тебе с верою притекающих, споспешествуй, яко отец чадолюбивый, иго Христово со упованием во благодушии и терпении понести, да сподобимся унаследовати Небесныя обители, идеже ты со ангелы и всеми святыми ныне водворяешися, прославляя Бога, в Троице славимаго, Отца и Сына и Святаго Духа. Аминь. 

